Lanmò 2 Jounalis Ayisyen Anba Bal Bandi Boulvèse Laprès 
Wilguens Louissaint ak Amady John Wesley tap fe repotaj nan Fesa, 3e seksyon kominal Petyonvil le yo mouri
PETIONVILLE — Se nan Fesa, 3e seksyon kominal Petyonvil ke yo lapolis jwenn kadav Wilguens Louissaint ak Amady John Wesley jodi Vandredi a. Eno Rene Louis, Jij de Pè Titilè Petyonvil di nou li te akonpaye de yon bakòp Komisarya Petyonvil la lè li t'al fè konsta a e li bay detay sou kondisyon kadav yo. "Pa gen pyès sou li ki pèmèt nou idantifye yo. Yo viktim o nivo de tèt yo. Sa ki yon ti jan svèlt la li pran yon pwojektil youn nan tanp, youn nan men, youn nan kou epi yon lòt pwojektil a l'aryè de sa tèt," jij la di VOA Kreyòl. "Lòt la, li gen yon orifis a l'aryè de sa tèt sou kote dwat, gen yon orifis soti ak antre - donk se espesyalis yo ki va di si se yon soti oubyen antre," li ajoute. Jij la di yo jwen blesi nan bouch ak nen an tou. Jounalis yo tap fe repòtaj nan lokalite Fesa nan moman yo te mouri pa bal, dapre sa yon manm fanmi yo di VOA Kreyòl. "[Se] pandan l'al ranje moto a epi genlè konpayi a rele'l pou'l al fè yon entèvyou anlè Fesa. Epi pandan'l rive Fesa a se lanmò'l li resevwa," frè Wilguens Louissaint esplike. Jounalis Robèst Dimanche di lanmò sa yo boulvèse kominote jounalis kap travay nan peyi a. "Se yon nouvel ki dekonstonbre nou, ki fè nou ekstrèman tris. Kote ke gen 2 konfrè jounalis ki tonbe anba bal bandi ... nan kad yon repòtaj ke yo te al reyalize. Jodia, laprès la touche pa sa ki rive a e se vreman tris paske sete de jèn ki tap travay pou pote enfòmasyon pou popilasyon an." Dimanche di laprès bezwen plis pwoteksyon ak ankadreman bò kote otorite yo. Noumenm antanke jounalis, antanke sitwayen le wap viv nan peyi a, nou we, nou konstate ke nou paka di Ayiti genyen dez otorite paske tout moun sanse abandone peyi a. M'panse ke se popilasyon an ki pou pran konsyans de sityasyon sa a pou ke noumenm nou kapab chanje'l. Lanmò 2 jounalis sa yo se denye nan yon seri manm laprès ki mouri pa bal pandan yo tap fè repòtaj. Komite pou Pwoteksyon Jounalis yo CPJ mande otorite Ayisyen yo jwenn koupab yo e mennen yo devan lajistis. "Fòk otorite Ayisyen yo mennen anket vit e prese sou lanmò brital jounalis John Wesley Amady ak Wilguens Louis-Saint, epi mennen responsab yo devan lajistis," CPJ deklare Vandredi. Natalie Southwick, kowodonatris pwogram CPJ pou Amerik Latin ak Karayib la deklare nouvel la choke kominote a. "Le fet ke premye asasina jounalis nan Amerik yo an 2022 fet ann Ayiti, ak nan sikonstans orib sa yo mete aksan sou risk mòtel jounalis peyi a ap konfronte," Madan Southwick deklare.